b"\n_START_ARTICLE_\nSant Joan de Seners\n_START_SECTION_\nHist\xc3\xb2ria\n_START_PARAGRAPH_\nEl lloc de Seners \xc3\xa9s documentat des del 985, en un precepte del rei Lotari en el qual confirma les possessions de Sant Miquel de Cuix\xc3\xa0 a Sant Salvador de Llec, i cita la parr\xc3\xb2quia de Sant Joan de Seners com a l\xc3\xadmit septentrional de les terres de Llec. El 1204 torna a apar\xc3\xa8ixer en la documentaci\xc3\xb3, quan Pere de Domanova reconeix tenir en feu les parr\xc3\xb2quies de Sant Feliu de Ropidera i de Sancti Johannis de Senaria. El 1408 est\xc3\xa0 documentada com a parr\xc3\xb2quia, possiblement d'un poblament dispers.\n_START_SECTION_\nL'edifici\n_START_PARAGRAPH_\nL'edifici, que ha estat restaurat, \xc3\xa9s d'una sola nau, llarga, cap\xc3\xa7ada a llevant per un absis semicircular. La volta \xc3\xa9s lleugerament apuntada, cosa que la situaria com a obra del segle\xc2\xa0xii, tot i que l'aparell fet servir en la construcci\xc3\xb3 m\xc3\xa9s aviat la situa al segle\xc2\xa0xi. Pot ser, per tant, una obra del xii de traces arcaiques._NEWLINE_La porta d'acc\xc3\xa9s al temple \xc3\xa9s a la fa\xc3\xa7ana de ponent, i actualment t\xc3\xa9 un arc de mig punt fet amb ciment, que pot correspondre al resultat d'un espoli i l'intent d'apeda\xc3\xa7ar-ho de qualsevol manera, i damunt seu hi ha una finestra de doble esqueixada l'obeertura de la qual \xc3\xa9s coronada per un arc de mig punt tallat amb molta polidesa en una pedra monol\xc3\xadtica de granit. Corona el frontis de l'esgl\xc3\xa9sia un campanar d'espadanya de tres columnes sense arcs que les coronin, deixant l'obertura per a dues campanes sense cloure. Dues finestres m\xc3\xa9s de doble esqueixada es troben a l'esgl\xc3\xa9sia: una al mur meridional, molt redu\xc3\xafda en al\xc3\xa7ada, tot i que t\xc3\xa9 la mateixa amplada de les altres dues. A ran de la reconstrucci\xc3\xb3 de l'esgl\xc3\xa9sia aquesta finestra rest\xc3\xa0 aparedada; la tercera \xc3\xa9s al mur de tramuntana, a la seva zona central, i consta d'un arc de mig punt feta amb dovelles amples, sense muntants. L'absis, en canvi, t\xc3\xa9 una finestra central d'una sola esqueixada._NEWLINE_La restauraci\xc3\xb3 que ha sofert l'esgl\xc3\xa9sia ha estat bastant invasiva, i ha desdibuixat bona part de l'obra rom\xc3\xa0nica primitiva."